Wayde haastig; Caster stel teleur | Netwerk24
Deur Sportredaksie 20 Junie 2021 19:15
Wayde van Niekerk se belowende vertoning in Madrid Saterdagaand sal hom beslis rede gee om te glimlag.Foto: Reuters
Dié Suid-Afrikaner het in sy eerste oorsese 400-wedloop sedert hy verlede jaar sy terugkeer gemaak het ná 'n ernstige kniebesering in 2017, die kwalifiserende vereiste vir die Tokio-Spele oortref.
Hoewel hy tweede geëindig het, sal hy gewis tevrede wees met die tyd van 44.56 sekondes wat hy by die byeenkoms in Madrid behaal het. Die Spele-vereiste is 44.90.
Colombia se Anthony José Zambrano het net-net voor Van Niekerk geëindig in 'n tyd van 44.51.
Van Niekerk het in 2016 in Rio de Janeiro goud verower en die wêreldrekord laat spat met 'n ongelooflike tyd van 43.03 sekondes.
Benewens sy deelname aan die 400 in Tokio, behoort hy ook betrokke te wees in die 4x400- of selfs die 4x100-aflos.
Vir nog 'n Suid-Afrikaanse Olimpiese kampioen, Caster Semenya, is die uurglas egter vinnig besig om uit te loop om 'n plek na Tokio te bespreek.
Semenya, wat goud in die 800 in Rio verower het, probeer om vir die 5 000 te kwalifiseer nadat sy en ander atlete met natuurlike hoë testosteroonvlakke verbied is om in sekere items (waaronder die 800 en 1 500) deel te neem mits hulle medikasie gebruik.
Semenya probeer nog Wêreldatletiek se omstrede reël in oorsese howe beveg, maar dié saak kan nog lank sloer. Sy het egter net tot 29 Junie nog tyd om 'n kwalifiserende tyd vir die Spele te behaal.
Sy het die naweek in Italië 'n vierde plek in 'n teleurstellende tyd van 15:57.12 behaal. Om 'n Tokio-plek te bespreek, moet sy die 5 000 m in 15:10 of vinniger aflê – iets wat sy nog nooit kon vermag nie.
James Moloi, Atletiek Suid-Afrika se president, sê hoewel Van Niekerk nog 'n hele ent weg is van sy persoonlike beste tyd in die 400, is die belangrikste dat hy nou eers 'n kwalifiserende tyd moes hardloop.
Hy het ook vir atlete soos Semenya, wat nog nie kon kwalifiseer nie, aangemoedig om nie "moed te verloor nie" en elke moontlike kans wat daar is om deel te neem tot en met 29 Junie, te benut.
Meer oor: Wayde Van Niekerk | Caster Semenya | Spanje | Suid-Afrika | 400 M | Asa | Kwalifiseer | Olimpiese Spele | Atletiek